U Slavonskom Brodu Zbog zaražene djelatnice, Kaufland zatvara poslovnicu

Foto: Ž.G./SBplus Ulaz u slavonskobrodsku poslovnicu Kauflanda Foto: Ž.G./SBplus



Nedopustiva je bilo kakva stigmatizacija oboljelih ili, pak, svaljivanje krivnje na pojedince zbog nenamjernog i nesvjesnog širenja zaraze - što je atmosfera kakvu ponekad potpiruju komentari na društvenim mrežama.

SLAVONSKI BROD - Nakon jučerašnjih 'šuškanja' po gradskim kuloarima o zaraženoj zaposlenici slavonskobrodske poslovnice Kauflanda u Svačićevoj ulici, trgovina je danas - javljali su tijekom jutra građani na društvenim mrežama - u cijelosti zatvorena. No, to nije istina. Barem ne još uvijek. Kaufland je, naime, prijepodne normalno radio.

U vezi toga kontaktirali smo Mariju Franić iz Korporativnih komunikacija Kauflanda koja nam je obećala pisanim putem odgovoriti na naš upit o mogućem zatvaranju trgovine, a to je u 13.15 sati i učinila. Odgovor prenosimo u cijelosti.

- Možemo potvrditi da je jedan od naših zaposlenika u poslovnici u Slavonskom Brodu zaražen koronavirusom. Kako bismo naše zaposlenike i kupce što je bolje moguće zaštitili, odlučili smo iz predostrožnosti kratkoročno zatvoriti našu poslovnicu i organizirati detaljnu dezinfekciju i sve ostale potrebne korake, slijedeći upute nadležnih službi.

Epidemiološki tim Nastavnog zavoda za javno zdravstvo Brodsko-posavske županije na današnji je dan, 31. ožujka 2020., proveo izvid u našoj poslovnici u Slavonskom Brodu te će putem ovlaštene tvrtke registrirane za obavljanje djelatnosti dezinfekcije prostora organizirati dezinfekciju svih prostora, prostorija i predmeta unutar naše poslovnice.

Nakon provedene dezinfekcije, poslovnica će ponovno biti otvorena te će kupci ponovno moći ići u kupovinu.

Pomno pratimo razvoj situacije te smo već poduzeli brojne mjere kako bismo zaštitili naše zaposlenike i kupce, primjerice postavljanje zaštitnih pregrada na blagajnama. Poduzet ćemo i dodatne mjere ukoliko to bude potrebno jer nam je sigurnost naših zaposlenika i kupaca na prvom mjestu. - za SBplus odgovorila je glasnogovornica Kauflanda, Marija Franić.

U svakom slučaju, nedopustiva je bilo kakva stigmatizacija oboljelih ili, pak, svaljivanje krivnje na pojedince zbog nenamjernog i nesvjesnog širenja zaraze. Svatko od nas može postati žrtvom koronavirusa, kao i prenositeljem zaraze. U ovakvim se trenutcima očekuje zajedništvo i solidarnost prema svim oboljelima i onima koji se zbog virusa nalaze u težem zdravstvenom stanju.

S druge strane, postupanje struke i nadležnih je upitno. Naime, ostaje nepoznato jesu li epidemiolozi suglasni oko službene procedure u ovakvim situacijama. Točnije, hoće li rizičnim djelatnostima, poput trgovine kroz koju dnevno prođu stotine ljudi, narediti zatvaranje čim se pojavi i najmanja sumnja na zarazu. Naime, upravo takva je sumnja postojala već jučer (jer su i građani na društvenim mrežama prilično glasno tražili zatvaranje poslovnice u Slavonskom Brodu), ali je trgovina do danas ostala otvorena. Prema mjerama opreza koje su na snazi, ona je trebala pri prvom znaku sumnje biti zatvorena i takva čekati nalaz prema kojemu bi bilo odlučeno o daljnjem postupanju. Svi koraci u takvim slučajevima u budućnosti bi trebali biti kristalno jasno definirani, a na primjeru iz Slavonskog Broda moći će, vjerujemo, učiti i drugi.

U Kauflandu smo još jednom provjerili jesu li ranije dobili informaciju o sumnji na zarazu.

- Kao što smo naveli u prvom odgovoru, Epidemiološki tim Nastavnog zavoda za javno zdravstvo Brodsko-posavske županije na današnji je dan, 31.3.2020., proveo izvid u našoj poslovnici u Slavonskom Brodu.

Nemamo informaciju o bilo kakvim ranijim događanjima. - odgovorili su SBplus-u iz Kauflanda.